Sentenza tal-Qorti Ġenerali tat-2 ta’ Ottubru 2024 – Ordre des avocats à la cour de Paris u Couturier vs Il-Kunsill
(Kawża T-798/22) 1
(“Politika estera u ta’ sigurtà komuni – Miżuri restrittivi fid-dawl tal-azzjonijiet tar-Russja li jiddistabbilizzaw is-sitwazzjoni fl-Ukraina – Projbizzjoni ta’ għoti ta’ servizzi ta’ konsulenza legali lill-gvern Russu u lil entitajiet stabbiliti fir-Russja – Obbligu ta’ motivazzjoni – Rwol fundamentali tal-avukati f’soċjetà demokratika – Dritt tal-avukati li jipprovdu servizzi ta’ konsulenza legali – Dritt għal parir ta’ avukat – Artikoli 7, 47 u 52(2) tal-Karta tad-Drittijiet Fundamentali – Indipendenza tal-avukat”)
Lingwa tal-kawża: il-Franċiż
Partijiet
Rikorrenti: Ordre des avocats à la cour de Paris (Pariġi, Franza), Jueli Couturier (Pariġi, Franza) (rappreżentant: L. Donnedieu de Vabres, avukata)
Konvenut: Il-Kunsill tal-Unjoni Ewropea (rappreżentanti: D. Laurent, V. Piessevaux u M.-C. Cadilhac, aġenti)
Intervenjent insostenn tar-rikorrent: Ordre des avocats de Genève (Genève, l-Isvizzera) (rappreżentant: F. Zimeray, avukat)
Intervenjenti, insostenn tal-konvenut: Ir-Repubblika tal-Estonja (rappreżentant : M. Kriisa, aġent), Il-Kummissjoni Ewropea (rappreżentanti : J.-F. Brakeland, C. Giolito, M. Carpus Carcea u C. Georgieva, aġenti), Ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (rappreżentanti: F. Hoffmeister, L. Havas u M. Almeida Veiga, aġenti)
Suġġett
Bir-rikors tagħhom ibbażat fuq l-Artikolu 263, ir-rikorrenti jitolbu l-annullament, l-ewwel nett, tal-punt 12 tal-Artikolu 1 tar-Regolament tal-Kunsill (UE) 2022/1904 tas-6 ta’ Ottubru 2022 li jemenda r-Regolament (UE) Nru 833/2014 dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukrajna (ĠU 2022, L 259 I, p. 3), sa fejn jissostitwixxi u jemenda l-Artikolu 5n(2) u (4) sa (12) tar-Regolament tal-Kunsill (UE) Nru 833/2014 tal-31 ta’ Lulju 2014 dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukraina (ĠU 2014, L 229, p. 1, rettifiki fil-ĠU 2014, L 246, p. 59 u fil-ĠU 2022, L 114, p. 214), fir-rigward ta’ servizzi ta’ konsulenza legali, it-tieni nett, tal-punt 13 tal-Artikolu 1 tar-Regolament tal-Kunsill (UE) 2022/2474 tas-16 ta’ Diċembru 2022 li jemenda r-Regolament Nru 833/2014 (ĠU 2022, L 322 I, p. 1, rettifika fil-ĠU 2023, L 48, p. 103), sa fejn jissostitwixxi u jemenda l-Artikolu 5n(2) u (4) sa (11) tar-Regolament Nru 833/2014 fir-rigward ta’ servizzi ta’ konsulenza legali, u, it-tielet, tal-punt 13 tal-Artikolu 1 tar-Regolament tal-Kunsill (UE) 2023/427 tal-25 ta’ Frar 2023 li jemenda r-Regolament Nru 833/2014 (ĠU 2023, L 59 I, p. 6, rettifika fil-ĠU 2023, L 68, p. 181), sa fejn idaħħal l-Artikolu 12b(2a) fir-Regolament Nru 833/2014 fir-rigward ta’ servizzi ta’ konsulenza legali.
Dispożittiv
Ir-rikors huwa miċħud.
L-Ordre des avocats à la cour de Paris u Julie Couturier għandhom ibatu l-ispejjeż rispettivi tagħhom kif ukoll dawk tal-Kunsill tal-Unjoni Ewropea.
L-Ordre des avocats à la cour de Paris, ir-Repubblika tal-Estonja, il-Kummissjoni Ewropea u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà għandhom ibatu l-ispejjeż rispettivi tagħhom.
____________
1     ĠU C 63, 20.2.2023.